b'\n_START_ARTICLE_\nDecapitated\n_START_SECTION_\nPovijest sastava\n_START_PARAGRAPH_\nSastav su 1996. godine osnovali gitarist Wac\xc5\x82aw "Vogg" Kie\xc5\x82tyka te bubnjar i njegov mla\xc4\x91i brat Witold "Vitek" Kie\xc5\x82tyka, koji je tada imao samo 12 godina. Godinu dana kasnije pridru\xc5\xbeili su im se pjeva\xc4\x8d Wojciech "Sauron" W\xc4\x85sowicz i basist Marcin "Martin" Rygiel. Sastav je 1997. godine objavio svoj prvi demo uradak Cemeterial Gardens te godinu dana poslije i svoj drugi pod imenom The Eye of Horus; te su im dvije demo snimke omogu\xc4\x87ile potpisivanje ugovora sa diskografskom ku\xc4\x87om Earache Records. Godine 2000. grupa objavljuje svoj prvi studijski album Winds of Creation kojeg je producirao Piotr Wiwczarek iz sastava Vader. Album je dobio mnoge pozitivne kritike, kao i njihov idu\xc4\x87i Nihility iz 2002. kojeg su \xc4\x8dlanovi sastava producirali u suradnji sa bra\xc4\x87om Wies\xc5\x82awski. Nakon toga sastav nastupa na poljskom izdanju Ozzfesta te kre\xc4\x87e na turneju po Sjevernoj Americi i Europi. Tre\xc4\x87i studijski album, The Negation, koji je bio objavljen 2004. bio je ujedno i njihov posljednji sa pjeva\xc4\x8dem W\xc4\x85sowiczom, koji je zbog zdravstvenih razloga napustio sastav. Za njegovu zamjenu odabran je Adrian "Covan" Kowanek, biv\xc5\xa1i pjeva\xc4\x8d Atrophia Red Suna. Sastav je svoj \xc4\x8detvrti studijski album Organic Hallucinosis objavio 2006. godine te je krenuo na turneju sa ameri\xc4\x8dkim sastavima Suffocation, Six Feet Under, Fear Factory i drugima._NEWLINE_Dana 28. listopada 2007., \xc4\x8dlanovi su blizu granice izme\xc4\x91u Rusije i Bjelorusije do\xc5\xbeivjeli prometnu nesre\xc4\x87u u kojoj su te\xc5\xa1ko bili ozlje\xc4\x91eni Vitek i Covan. Covan je pao u komu, a Vitek je od posljedica nesre\xc4\x87e preminuo 2. studenog 2007. u dobi od 23 godine. Nakon dvogodi\xc5\xa1nje stanke, Vitekov brat Vogg je odlu\xc4\x8dio ponovo okupiti sastav sa novim bubnjarom i novim pjeva\xc4\x8dem po\xc5\xa1to je Covanov oporavak sporo tekao. Tako novi \xc4\x8dlanovi postaju austrijski bubnjar Kerim "Krimh" Lechner, pjeva\xc4\x8d Rafa\xc5\x82 Piotrowski i basist Filip "Heinrich" Ha\xc5\x82ucha. Nakon turneje po Europi, Sjevernoj Americi i Australiji, u srpnju 2011. godine sastav je objavio svoj prvi studijski album s novom postavom, nazvan Carnival Is Forever. Tri godine kasnije objavljuju i zasada posljednji Blood Mantra te su snimili videospotove za pjesme "Instinct" i "Veins".\n_START_SECTION_\nStil i ostav\xc5\xa1tina\n_START_PARAGRAPH_\nSastav je postao poznat po svojim tekstovima te izuzetnom tehni\xc4\x8dkom umije\xc4\x87u, unato\xc4\x8d veoma mladoj dobi njegovih \xc4\x8dlanova. Karakteristike njihovih albuma Nihility i The Negation opisane su kao "mo\xc4\x87no blastbeat bubnjanje, disonantni ali pamtljivi gitaristi\xc4\x8dki rifovi i inventivne gitarske sola\xc5\xbee", s vrlo visokom kvalitetom produkcije, dok je Sauron opisan kao "najsposobniji pjeva\xc4\x8d na sceni". Na albumu Organic Hallucionsis sastav se usredoto\xc4\x8dio na netradicionalne osobine death metala sa slo\xc5\xbeenijim tekstovima, vi\xc5\xa1e "groovea" te raznovrsnijim Covanovim vokalima._NEWLINE_Decapitatedova izdanja smatraju se jednim od najzna\xc4\x8dajnijih death metal albuma 21. stolje\xc4\x87a, a Winds of Creation "odgovornim za ponovno pokretanje stagniraju\xc4\x87e death metal scene". Thomas Hakke, bubnjar \xc5\xa1vedskog sastava Meshuggah, povodom Vitekove smrti izjavio je: "Metal zajednica izgubila je jednog od najtalentiranijih i najvje\xc5\xa1tijih bubnjara na\xc5\xa1eg doba. Vitek je bio pravi talent i bubnjarski genij.'